ניר עם

נִיר עַם הוא קיבוץ בנגב הצפוני-מערבי, ממערב לשדרות, המשתייך לתנועה הקיבוצית.

היסטוריה 
הקיבוץ הוקם בט"ו בשבט 1943 על ידי קבוצת "ניר חיים", חברי ארגון גורדוניה שעלו מבסרביה, והתגבשו בגבעת הקיבוצים ליד רחובות ולאחר מכן ליד קריית ביאליק. בשנים שלאחר מכן הצטרפו לקיבוץ גם עולים מארגנטינה ומצרפת.

הקיבוץ הוקם על אדמות מבית חאנון שרכישתן החלה על ידי משה סמילנסקי בשנות ה-30, והושלמה על ידי הקרן הקיימת בתחילת שנות ה-40. הנקודה יועדה לקבוצת אברהם של הקיבוץ הדתי, אולם בנובמבר 1942 שוכנעה קבוצת אברהם להתיישב בכפר עציון שיישובה נחשב לדחוף יותר, והנקודה הועברה לידי קבוצת ניר חיים.

בשנת 1946 הוסב שם היישוב ל"ניר עם", כסמל ל"ניר של חלוצי העם המפלסים דרך להתיישבות המוני ישראל באזור רחב ידיים זה".

קידוחים באזור ניר עם שימשו מקור לקו המים שהונח בשנת 1947 וסיפק מים ל-11 הנקודות בנגב, שהוקמו במוצאי יום הכיפורים תש"ז.

מפעל מכסף לייצור סכו"ם נרכש על ידי הקיבוץ בשנת 1961 ומאז הוא פועל בבעלותו.

בקיבוץ נמצא מוזיאון המים והביטחון בנגב, המתאר את פרשת מציאת המים באזור ועמידת המקום במלחמת העצמאות. בקרבת המוזיאון נמצא מאגר המים ניר עם של חברת מקורות.

ליד ניר עם נמצאת גבעת תצפית לעבר רצועת עזה ועליה פסל מתכת של פרש וסוסו. הפסל הוקם בשנת 2002 לזכר שומר השדות יעקב (ינצ'יק) גברי חבר קיבוץ ניר עם, על ידי בנו ונכדו. במבצע עופרת יצוקה, כשכתבי החוץ לא הורשו להיכנס לרצועה, הם שידרו את כתבותיהם מגבעה זו.

בשנת 2014 במהלך מבצע "צוק איתן" חדרו מחבלים לישראל ותכננו לפגע בו ובקיבוץ ארז הסמוך, צה"ל שלח כוח של בית הספר לקצינים, בהיתקלות נהרגו ארבעה קצינים ולוחמים.

שטח הקיבוץ הוא כ-20,000 דונם.

קרב ניר עם 

ב-7 באוקטובר 2023, במסגרת מתקפת הפתע על ישראל, תקפו כ-35 מחבלים המשתייכים לארגון הטרור חמאס את הקיבוץ, בניסיון לבצע בו טבח ולחטוף אזרחים לעזה. כיתת הכוננות של הקיבוץ בהובלתה ופיקודה של רכזת הביטחון ענבל ליברמן הגנו על הקיבוץ והמחבלים והצליחה לבלום אותם יחד עם כוחות מג"ב וגולני.

לקריאה נוספת
 יטבת פייראיזן-וייל, "פחד מוות שבשגרה", ארץ אחרת 42, נובמבר-דצמבר 2007, עמ' 18–23.

קישורים חיצוניים

 

 רקע
 דף מידע על הקיבוץ באתר התנועה להתיישבות בנגב ובגליל
 מלחמה על המים - מוזיאון המים בניר עם
מיכאל יעקובסון: סיבוב באנדרטה בקיבוץ ניר עם, באתר 'חלון אחורי', 23 בספטמבר 2020

 
  אוסף תצלומים מימי ראשית היישובים שדרות, נחל עוז, ניר עוז, ניר עם, נירים, מפלסים, בארי -  באתר הארכיון הציוני, 19 באוקטובר 2023

הערות שוליים

__לחיפוש__

קיבוצים
עוטף עזה
קיבוצים במחוז הדרום
יישובים שהוקמו ב-1943
יישובים במחוז הדרום
מועצה אזורית שער הנגב
הנגב: יישובים
מקבלי נס הקוממיות